Sepa pere saun Sõrve poolsaare keskel seisab ratastel ning pererahvas saab selle soovi korral mereranda sõidutada. Siis on hea leilikuuma keha merevees jahutada. Superstaar Uudo ema Merike aga unistab sootuks arhailisemast suitsusaunast ning muldpõrandaga rehealusest.
Superstaari pere ratastel sauna lavalt kostab tihti laulu
Sõrve poolsaare keskel peavad Merike ja Egon Sepp Lõu külas Lepiku talus villavabrikut. Siit perest on sirgunud mõne aasta eest superstaari tiitli pälvinud laulja Uudo Sepp. Esimesi edusamme klassikalises muusikas teeb ka Uudo noorem vend Karret: tema mängib tšellot. Nõnda on Sepa pere vanad maale üksi jäänud ning saun pakub neile talutoimetuste kõrval kosutust ja meelelahutust.